L'article 19 de la Llei 39/2006, de 14 de desembre, de promoció de l'autonomia personal i atenció a les persones en situació de dependència, estableix la prestació econòmica d'assistència personal per a la promoció de l'autonomia de les persones en situació de gran dependència.
Aquest article especifica que la prestació econòmica d'assistència personal té com a objectiu contribuir a la contractació d'una assistència personal, durant un nombre d'hores, que faciliti a la persona beneficiària l'accés a l'educació i al treball, així com una vida més autònoma en l'exercici de les activitats bàsiques de la vida diària.
Amb l'acord previ del Consell Territorial del Sistema per a l'Autonomia i Atenció a la Dependència, s'establiran les condicions específiques d'accés a aquesta prestació.
La disposició addicional primera de la Llei 12/2007, d'11 d'octubre, de serveis socials, entre les mesures per a la promoció de l'autonomia personal, preveu, en l'apartat cinquè, la regulació per reglament de la figura de l'assistent personal.
El Decret 151/2008, de 29 de juliol, pel qual s'aprova la Cartera de Serveis Socials, determina el conjunt de prestacions de la Xarxa de Serveis Socials d'Atenció Pública i regula el servei d'assistència personal.
Per tant, el Departament d'Acció Social i Ciutadania té la voluntat de preveure l'assistència personal com el suport personal necessari a aquelles persones que, a causa de les seves limitacions funcionals, requereixen el suport d'una altra persona per dur a terme les activitats bàsiques de la vida diària i altres activitats per poder desenvolupar una vida autònoma integrada a la seva comunitat de referència.
Aquesta disposició regula en un únic text normatiu l'assistència personal a Catalunya, ja sigui com a prestació econòmica o com a prestació de servei, amplia el nivell de protecció del Sistema Català d'Autonomia i Atenció a la Dependència, en concreta el desenvolupament i vetlla per una prestació de qualitat.
Per tot això, vist l'informe del Consell General de Serveis Socials, i en ús de les facultats que m'atorguen l'article 39 de la Llei 13/2008, de 5 de novembre, de la presidència de la Generalitat i del Govern, i la disposició final primera de la Llei 12/2007, d'11 d'octubre, de serveis socials,
Objecte, definició i objectius de l'assistència personal
L'objecte d'aquesta Ordre és regular l'assistència personal a Catalunya, en les següents formes de provisió: prestació econòmica i prestació de servei.
Així mateix, l'ordre regula la professió de l'assistent personal i amplia el nivell de protecció del Sistema Català d'Autonomia i Atenció a la Dependència.
Definició de l'assistència personal
L'assistència personal és el servei prestat per l'assistent personal, que consisteix en un suport personal realitzat, durant un determinat nombre d'hores, a una persona amb capacitat d'autodeterminació i en situació de dependència.
Aquest suport està destinat a la realització de les activitats bàsiques de la vida diària o a la col·laboració en el desenvolupament d'altres activitats per promoure l'autonomia personal, fomentar la vida independent i facilitar l'accés a l'educació i al treball.
Objectius de l'assistència personal
L'assistència personal té com a objectius els següents:
a) Ajudar en l'exercici de l'autodeterminació, entès com l'habilitat de la persona per definir i per aconseguir objectius propis.
La persona determina les fites i les activitats per a les quals s'acorda el suport, organitza el suport segons les seves preferències, decideix la provisió de l'assistent personal i supervisa la prestació.
b) Fomentar l'autonomia personal, la integració social i la participació en la vida de la comunitat.
Modalitats i formes d'assistència personal
Modalitats de l'assistència personal
L'assistència personal a Catalunya té dues modalitats:
La modalitat d'assistència personal es determina d'acord amb el compliment dels requisits generals i específics per part de les persones destinatàries.
L'assistència personal de suport en l'acompanyament a activitats laborals, ocupacionals i/o formatives té per objecte el suport en l'acompanyament de la persona en situació de dependència en els desplaçaments a les activitats de caràcter laboral, ocupacional i/o formatiu, realitzades de forma habitual i regular i fora de la seva llar habitual.
La formació s'ha d'impartir en una entitat o centre públic o privat legalment autoritzat i en modalitat presencial.
L'assistència personal de suport a la vida autònoma i d'integració social i comunitària té per objecte el suport en el desenvolupament d'activitats de la vida diària i el suport en les activitats que la persona realitza de forma habitual i regular de caràcter laboral, ocupacional, formatiu, de relació social, cultural, de participació associativa i, en general, que afavoreixin el desenvolupament de la vida autònoma i independent.
Les activitats compreses en aquesta modalitat poden tenir lloc, indistintament, dintre i fora del domicili habitual de la persona beneficiària.
Aquesta modalitat inclou, com a mínim, les accions següents:
a) Atenció personal (suport a la higiene personal, l'alimentació, la mobilitat i la cura de la salut, entre d'altres).
b) Suport a l'organització, la neteja i l'ordre de la llar.
c) Acompanyament i suport en gestions personals fora de la llar.
d) Acompanyament i suport en les activitats laborals, ocupacionals, formatives, culturals, de participació associativa, comunitària i/o social i econòmica.
e) Altres accions que formin part del Pla d'activitats de la persona beneficiària.
La formació s'ha d'impartir en una entitat o centre públic o privat legalment autoritzat i en modalitat presencial o virtual.
Les activitats culturals, de voluntariat i/o inserció comunitària s'han de desenvolupar en entitats inscrites en els registres oficials corresponents.
Aquestes activitats han d'estar prèviament definides i concretades en el Pla d'activitats que recull el projecte de vida autònoma de la persona.
Formes de provisió de l'assistència personal
L'assistència personal podrà ser prestada mitjançant dues formes de provisió:
a) Prestació econòmica, només per a les persones en situació de gran dependència (grau III), que consisteix a contribuir al cost de la contractació, per part de la persona amb dependència, d'un servei d'assistència personal, ja sigui directament o mitjançant una entitat acreditada.
b) Prestació de servei, per a persones en situació de dependència severa (grau II) i moderada (grau I), que consisteix en el servei del suport necessari a la persona amb dependència, mitjançant un assistent personal proporcionat per una entitat acreditada.
Les persones destinatàries de l'assistència personal han de reunir els requisits següents:
a) Els requisits generals que estableix l'article 5 de la Llei 39/2006, de 14 de desembre.
b) Tenir capacitat per ordenar i supervisar les activitats de l'assistència personal, per si mateixa o, si escau, mitjançant el seu tutor o representant legal.
A més dels requisits generals establerts a l'article anterior, les persones destinatàries de l'assistència personal hauran de complir els requisits específics següents, segons la modalitat i forma de prestació de l'assistència personal.
-7.1 Assistència personal de suport en l'acompanyament a activitats laborals, ocupacionals i/o formatives
Per accedir a la modalitat d'assistència personal d'acompanyament a activitats laborals, ocupacionals i/o formatives, s'han de reunir els requisits següents:
a) Tenir reconeguda la situació legal de gran dependència, grau III.
b) Participar, de forma habitual i regular, en activitats laborals, ocupacionals i/o formatives.
Aquest requisit s'haurà d'acreditar mitjançant la certificació corresponent.
a) Tenir entre 16 i 64 anys en la data de la sol·licitud del reconeixement del grau i nivell de dependència.
b) Tenir una dependència severa, grau II, o una dependència moderada, grau I.
c) Tenir reconegut un grau de discapacitat del 75% o superior de discapacitat per causa física o sensorial sordceguesa.
-7.2 Assistència personal de suport a la vida autònoma i d'integració social i comunitària
Per accedir a la modalitat d'assistència personal de suport a la vida autònoma i d'integració social i comunitària, s'han de reunir el requisits següents:
a) Tenir una gran dependència, grau III.
b) Tenir entre 16 i 64 anys en la data de la sol·licitud del reconeixement del grau i nivell de dependència.
c) Aportar el Pla d'activitats, que consisteix en un document realitzat de manera autodeterminada per la persona amb dependència, en el qual es defineixin les activitats més importants a desenvolupar en un termini no inferior a un any.
a) Tenir entre 16 i 64 anys en la data de sol·licitud del reconeixement del grau i nivell de dependència.
b) Tenir una dependència severa, grau II, o una dependència moderada, grau I de dependència.
c) Tenir reconegut un grau de discapacitat del 75% o superior per causa física o sensorial sordceguesa.
e) Aportar el Pla d'activitats, que consisteix en un document realitzat de manera autodeterminada per la persona amb dependència, en què es defineixin les activitats més importants a desenvolupar en un termini no inferior a un any.
El Pla d'activitats serà avalat mitjançant un informe emès per l'entitat acreditada prestadora del servei d'assistència personal.
-7.3 L'acreditació de les condicions exigides no serà necessària per a la persona que l'hagi efectuada anteriorment a qualsevol òrgan o dependència del Departament d'Acció Social i Ciutadania, sempre que no hagin transcorregut més de cinc anys des de la presentació i les dades no hagin experimentat cap modificació.
En aquest cas, l'aportació podrà ser substituïda per una declaració de la persona sol·licitant, que s'inclou en el mateix imprès de sol·licitud, que acrediti que no s'han produït modificacions en les dades que consten en la documentació presentada.
S'hi ha d'especificar l'expedient per al qual es va aportar la documentació esmentada.
En els casos de persones provinents d'altres comunitats autònomes, l'acreditació del reconeixement de la situació de dependència i/o de la discapacitat serà efectuada mitjançant la resolució o certificació corresponent.
Sol·licitud, tramitació i resolució
-8.1 Per accedir a la prestació econòmica i/o prestació de servei d'assistència personal cal presentar l'imprès normalitzat de sol·licitud de reconeixement de la situació de dependència i del dret als serveis i prestacions vinculades que es facilita a les dependències del Departament d'Acció Social i Ciutadania o a través d'Internet al web del Departament d'Acció Social i Ciutadania [URL].
El procediment administratiu és el que es preveu a la seva normativa d'aplicació.
-8.2 El termini màxim, entre la data d'entrada de la sol·licitud i la de resolució de reconeixement de la prestació econòmica o de servei, serà de sis mesos.
Transcorregut el termini establert a l'apartat anterior sense que s'hagi notificat una resolució expressa, les persones interessades poden entendre desestimades les seves sol·licituds per silenci administratiu.
-8.3 La resolució determinarà com a mínim la modalitat, la forma (prestació econòmica o prestació de servei), la data d'inici, la intensitat de suport, si escau, (prestació de servei) i la quantia, si escau (prestació econòmica).
Contracte d'assistència personal i efectivitat
-9.1 L'assistència personal, en la forma de prestació econòmica, ha de ser objecte d'un contracte de treball o contracte de prestació de serveis entre la persona amb dependència i l'assistent personal o d'un contracte de prestació de serveis entre la persona amb dependència i l'entitat acreditada corresponent.
L'assistència personal, en la forma de prestació de servei, ha de ser objecte d'un contracte de prestació de serveis entre la persona amb dependència i l'entitat acreditada corresponent.
-9.2 El contracte d'assistència personal haurà d'incorporar el que s'estableix en aquesta disposició, en el Programa Individual d'Atenció (PIA) i en el Pla d'activitats, i haurà de garantir la protecció de les dades de caràcter personal i de confidencialitat i de seguretat.
-10.1 El seguiment del compliment de l'objecte de l'assistència personal i del Pla d'activitats s'efectua periòdicament en el procés de seguiment del Programa Individual d'Atenció (PIA).
-10.2 En cas de prestació de servei, el seguiment del compliment de l'objecte de l'assistència personal i del Pla d'activitats s'efectua mitjançant un informe d'avaluació anual realitzat per l'entitat acreditada prestadora dels serveis d'assistència personal.
Aquest informe d'avaluació anual serà tramès als Serveis d'Atenció a les Persones dels Serveis Territorials perquè en facin el seguiment corresponent.
-10.3 Les persones beneficiàries han de facilitar tota la informació que els requereixin la Intervenció de la Generalitat, la Sindicatura de Comptes o altres òrgans competents, d'acord amb la normativa vigent i han de comunicar a l'òrgan gestor l'obtenció concurrent d'altres ajuts o prestacions, així com, si escau, l'alteració de les condicions que van determinar l'accés a la prestació.
-10.4 L'òrgan gestor podrà comprovar en qualsevol moment el compliment dels requisits i les condicions que determinen l'accés a la prestació.
Extinció de la prestació econòmica o prestació de servei
La prestació econòmica o prestació de servei podrà ser modificada o extingida en funció de la situació personal de la persona beneficiària, quan es produeixi una variació de qualsevol dels requisits establerts per al seu reconeixement, o per incompliment de les obligacions establertes a la normativa vigent.
-12.1 La modalitat de prestació econòmica i la modalitat de prestació de servei d'assistència personal, regulades en aquesta disposició, són incompatibles entre si.
-12.2 L'assistència personal, en les dues modalitats establertes en aquesta Ordre, és compatible amb les prestacions recollides a la Cartera de Serveis Socials següents:
a) Servei de les tecnologies de suport i cura.
b) Serveis comuns per a persones amb discapacitat.
c) Ajudes tècniques dependents del Sistema Català de Serveis Socials.
d) Altres prestacions de suport a l'accessibilitat i de supressió de barreres dependents del Sistema Públic de Serveis Socials.
-12.3 La prestació econòmica i la prestació de servei d'assistència personal de suport en l'acompanyament a activitats laborals, ocupacionals i/o formatives són compatibles amb les prestacions del Sistema Públic de Serveis Socials següents:
c) Servei de centre de dia d'atenció especialitzada.
-12.4 En la prestació econòmica, d'acord amb els criteris d'intensitat previstos en aquesta Ordre, la compatibilitat consistirà en una reducció de com a mínim el 50% de l'import final que s'obté després d'aplicar l'Ordre ASC/433/2007, de 23 de novembre.
-12.5 En la prestació de servei, la compatibilitat entre l'assistència personal de suport en l'acompanyament a activitats laborals, ocupacionals i/o formatives i el servei d'ajuda a domicili consistirà en una limitació d'aquest servei fins a, com a màxim, 30 hores/més.
La compatibilitat entre la prestació de servei d'assistència personal de suport en l'acompanyament a activitats laborals, ocupacionals i/o formatives i els serveis de centre de dia, centre de dia d'atenció especialitzada i centre ocupacional, consistirà en una reducció de l'assistència personal de com a mínim el 50% de la intensitat de suport que s'hagi establert en funció del grau de dependència que la persona presenta.
-12.6 La prestació econòmica i la prestació de servei d'assistència personal de suport en l'acompanyament a activitats laborals, ocupacionals i/o formatives són compatibles amb altres prestacions de servei o econòmiques de caràcter públic que tinguin el mateix objecte i finalitat, sempre que la suma de la cobertura horària de totes dues no superi la dedicació completa.
En cas que la superi, la prestació de caràcter públic que tingui el mateix objecte i finalitat serà incompatible, llevat que es redueixi proporcionalment per no superar el límit esmentat.
-12.7 La prestació econòmica i la prestació de servei d'assistència personal de suport a la vida autònoma i d'integració social i comunitària són incompatibles amb altres prestacions de servei o econòmiques de caràcter públic del Sistema Públic de Serveis Socials que tinguin el mateix objecte i finalitat, llevat d'aquelles que s'exposen a l'apartat segon d'aquest l'article.
Quantia, nivell addicional de protecció autonòmic, deduccions, intensitat del suport de l'assistència personal i copagament
Quantia de la prestació econòmica
-13.1 L'import de la prestació econòmica d'assistència personal es determina d'acord amb el que estableix la normativa vigent aplicable per a les prestacions econòmiques del Sistema Català d'Atenció a la Dependència (SCAAD).
L'import de la prestació econòmica d'assistència personal es determina d'acord amb l'import establert per al grau III, nivell 2 de dependència, a la normativa aplicable.
-13.2 A raó de la dedicació horària parcial, l'import màxim de la prestació econòmica d'assistència personal a la modalitat d'acompanyament a activitats laborals, ocupacionals i/o formatives serà el 70% de la quantia establerta en la normativa estatal corresponent.
La prestació econòmica d'assistència personal de suport a la vida autònoma i d'integració social i comunitària té un nivell addicional de protecció a Catalunya, l'import màxim del qual serà igual al 60% de la prestació econòmica d'assistència personal establerta a la normativa estatal corresponent, d'acord amb els criteris següents:
-15.1 La quantia de les prestacions econòmiques previstes en aquesta ordre es reduirà en cas que la persona beneficiària percebi qualsevol altre prestació econòmica d'anàloga naturalesa i finalitat establerta en els règims públics de protecció social i, en tot cas, si percep els següents complements de tercera persona:
a) Complement de tercera persona de la prestació per gran invalidesa.
c) Complement de tercera persona de la prestació per fill/a a càrrec.
d) Subsidi d'assistència de tercera persona de la Llei 13/1982, de 7 d'abril, d'integració social dels minusvàlids (LISMI).
-15.2 La quantia que les persones beneficiàries perceben per qualsevol de les prestacions econòmiques a les quals fa referència l'apartat anterior serà deduïda de la prestació econòmica d'assistència personal que li correspondria per grau i capacitat econòmica.
-15.3 En el cas de prestació de servei d'assistència personal, la quantia que es percep per qualsevol de les prestacions econòmiques a les quals fa referència l'apartat primer d'aquest article s'incrementarà a la quantitat que, en funció de la capacitat econòmica de les persones beneficiàries, haurà d'aportar en concepte de copagament del servei.
Intensitat del suport de l'assistència personal
-16.1 El servei vinculat a la prestació econòmica d'assistència personal de suport en l'acompanyament a activitats laborals, ocupacionals i/o formatives, es presta en règim horari de dedicació parcial per un temps de fins a un màxim de 80 hores mensuals, i el servei vinculat a la prestació econòmica d'assistència personal de suport a la vida autònoma i d'integració social i comunitària, es presta en règim horari de dedicació completa superior a 80 hores mensuals.
-16.2 La prestació de servei d'assistència personal de suport en l'acompanyament a activitats laborals, ocupacionals i/o formatives, disposa d'intensitats de suport fins a un màxim de 27,5 hores mensuals, en funció del grau de dependència que la persona presenta, i la prestació de servei d'assistència personal de suport a la vida autònoma i d'integració social i comunitària, disposa d'intensitats de suport fins a un màxim de 63,5 hores mensuals, en funció del grau de dependència que la persona presenta.
-16.3 Per a la valoració de la intensitat del suport caldrà considerar els objectius i les activitats proposats per la persona en el Pla d'activitats, l'adaptació del seu domicili, el seu entorn habitual, i la disponibilitat de la xarxa familiar o social de la persona.
Copagament de la prestació de servei d'assistència personal
-17.1 La prestació de servei d'assistència personal de suport a la vida autònoma i d'integració social i comunitària està subjecte a copagament o participació de la persona beneficiària en el cost del servei, d'acord amb la seva capacitat econòmica.
La regulació d'aquest copagament es realitzarà d'acord amb la normativa aplicable.
-17.2 S'estableix un cost de referència pel a 2010 de 13,04 euros/hora de servei.
-17.3 No estan subjectes a copagament les persones el nivell de renda de les quals no superi el 125% de l'IRSC.
Quan en el càlcul de la capacitat econòmica de la persona beneficiària de la prestació hi hagi ingressos provinents de l'activitat laboral de la persona amb dependència, aquests ingressos es computaran al 50%.
-19.1 La prestació econòmica d'assistència personal té naturalesa jurídica de dret subjectiu, i està garantida per a les persones que tinguin reconeguda la situació de gran dependència, grau III.
-19.2 La prestació de servei d'assistència personal, destinada a les persones que tinguin reconeguda la situació de dependència severa, grau II, o dependència moderada, grau I, està subjecta a crèdit pressupostari.
-20.1 L'assistent personal és el professional d'atenció directa a la persona amb dependència, la funció principal del qual és proporcionar el suport personal necessari per vèncer les limitacions funcionals de les persones en situació de dependència i/o col·laborar en tasques de la vida quotidiana per tal de potenciar la seva autonomia personal i fomentar la seva vida independent.
-20.2 Les funcions principals de l'assistent personal són les següents:
a) Donar suport o acompanyar en aquelles activitats que la persona amb dependència realitza per ella mateixa.
L'assistent personal no és qui desenvolupa les accions, sinó qui proporciona el suport necessari perquè la persona en situació de dependència les pugui dur a terme.
b) Fer, amb el consentiment de la persona assistida, activitats considerades de substitució.
Són les que la persona amb dependència no pot realitzar per si mateixa, a causa de les seves limitacions funcionals, però que considera necessàries.
Quan l'assistent personal realitza aquest tipus d'activitat, haurà de tenir el consentiment de la persona amb dependència, amb acord previ sobre la manera de dur-les a terme.
-21.1 Les accions de l'assistent personal s'efectuaran d'acord amb les obligacions derivades del compliment de les seva relació contractual, així com les d'ordre ètic del codi deontològic que pugui ser aplicable a aquests professionals.
-21.2 No són tasques pròpies de l'assistent personal les activitats de neteja en profunditat, millora o manteniment del domicili.
Tampoc són tasques pròpies de l'assistent personal les activitats que requereixin formació en l'àmbit sanitari.
-21.3 Aquelles accions d'autocura que pugui fer la persona beneficiària o un familiar d'aquesta persona, poden ser realitzades per l'assistent personal amb una formació prèvia instrumental.
En aquest cas la persona beneficiària n'assumirà la responsabilitat mitjançant document escrit.
-21.4 Són considerades tasques pròpies de l'assistent personal aquelles accions de manteniment de la higiene i ordre de l'espai domèstic que es derivin de l'atenció personal.
La persona assistent personal ha de reunir i acreditar els requisits següents:
a) Ser més gran de 18 anys en el moment de la signatura del contracte previst a l'article 9.
b) Reunir les condicions d'idoneïtat per prestar els serveis.
La idoneïtat serà valorada tenint en compte l'experiència i la formació prèvia i les necessitats de la persona, i s'haurà de tenir la qualificació professional que es determini en la normativa aplicable, d'acord amb la Resolució de 2 de desembre de 2008, per la qual es publica l'Acord del Consell Territorial del Sistema per a l'Autonomia i Atenció a la Dependència, sobre criteris comuns d'acreditació per garantir la qualitat dels centres i serveis del Sistema per l'Autonomia i l'Atenció a la Dependència o, si escau, altres disposicions relatives a la descripció d'aquest perfil professional.
c) Prestar els serveis mitjançant contracte amb entitat acreditada o directament mitjançant contracte amb la persona dependent.
d) Estar afiliat, d'alta i cotitzar en el règim de treballadors autònoms o en el règim corresponent de la Seguretat Social, d'acord amb la legislació vigent en la matèria.
L'assistent personal tindrà, entre d'altres, les obligacions següents:
a) Facilitar tota la informació i dades que li siguin requerides per l'administració de la Generalitat i que resultin necessàries per reconèixer o mantenir la condició d'assistent personal.
b) Comunicar a l'òrgan competent qualsevol variació de les circumstàncies que van ser tingudes en compte per obtenir la condició d'assistent personal, així com qualsevol altra incidència que pogués afectar l'assistència que presta a la persona en situació de dependència, en el termini de deu dies a comptar des que es produeixi.
Registre i acreditació de les entitats
-24.1 Les entitats d'iniciativa social o mercantil prestadores del servei d'assistència personal hauran d'estar inscrites en el Registre d'entitats, serveis i establiments socials del Departament d'Acció Social Ciutadania i degudament acreditades d'acord amb el que estableix la normativa vigent aplicable.
-24.2 L'acreditació comporta el dret de l'entitat a formar part de la Xarxa de Serveis Socials d'Atenció Pública, d'acord amb el que estableix la normativa reguladora de serveis socials.
-24.3 Les entitats acreditades seran publicades i actualitzades al web del Departament d'Acció Social i Ciutadania [URL].
Altres activitats de les entitats acreditades
Les entitats acreditades, a més de proporcionar mitjançant un/a assistent personal el suport necessari a la persona beneficiària, podran fer altres activitats en els àmbits següents:
a) Informació i assessorament sobre l'assistència personal i la vida independent.
b) Suport a la selecció i a la contractació dels/de les assistents personals.
c) Informació i assessorament en les relacions interpersonals entre la persona beneficiària i els/les assistents personals i en la delimitació de les funcions de l'assistent personal.
d) Formació adreçada a les persones beneficiàries del servei.
e) Assessorament a les persones beneficiàries i a les seves famílies.
f) Altres activitats necessàries i/o complementàries per a la prestació del servei.
Modificació de l'Ordre ASC/433/2008, de 23 de novembre
—1 Es modifica l'apartat 6 de l'article 4 de l'Ordre ASC/433/2007, de 23 de novembre, per la qual s'estableixen els criteris per determinar l'import de les prestacions econòmiques del Sistema per a l'Autonomia i l'Atenció a la Dependència (SAAD) en l'àmbit territorial de Catalunya, que queda redactat de la manera següent:
"6 L'import de les prestacions es percebrà íntegrament o es reduirà aplicant els coeficients reductors següents:
A=Prestació vinculada (%); B=Prestació vetllador no professional (%); C=Prestació assistent personal (%)."
—2 Es modifica el punt a) de l'apartat 1 de la disposició addicional primera de l'Ordre ASC/433/2007, de 27 de novembre, que queda redactat de la manera següent:
"a) Es podrà aplicar el nivell addicional a la prestació econòmica vinculada al servei residencial, fins al límit del 60% de la prestació, d'acord amb els criteris següents:
Modificació de l'Ordre ASC/55/2008, de 12 de febrer
—1 S'afegeix un apartat sisè a l'article 2 de l'Ordre ASC/55/2008, de 12 de febrer, per la qual s'estableixen els criteris per determinar les compatibilitats i les incompatibilitats entre les prestacions del Sistema Català d'Autonomia i Atenció a la Dependència (SCAAD) i les prestacions del Sistema Públic de Serveis Socials (SPSS) en l'àmbit territorial de Catalunya, amb el redactat següent:
"2.6 La prestació econòmica d'assistència personal de suport a la vida autònoma i d'integració social i comunitària és incompatible amb altres prestacions de servei o econòmiques del Sistema Públic de Serveis Socials que tinguin el mateix objecte i finalitat, llevat de les següents prestacions recollides a la Cartera de Serveis Socials:
"a) Servei de les tecnologies de suport i cura.
"b) Serveis comuns per a persones amb discapacitat.
"c) Ajudes tècniques dependents del Sistema Serveis Socials.
"d) Altres prestacions de suport a l'accessibilitat i de supressió de barreres dependents del Sistema de Serveis Socials."
—2 Es modifica l'article 4 de l'Ordre ASC/55/2008, de 12 de febrer, que queda redactat de la manera següent:
Compatibilitats entre prestacions del SCAAD.
"4.1 La compatibilitat entre dues prestacions de servei o entre una prestació de servei i una prestació econòmica del SCAAD està limitada pels criteris d'intensitat regulats als apartats següents.
"4.2 En el procés de l'acord del Programa Individual d'Atenció es determina prèviament la prestació principal i la prestació no principal o secundària, sobre la qual s'apliquen les limitacions establertes en aquest article.
No obstant això, per norma general, la prestació de servei serà la prestació principal i la prestació econòmica serà la secundària.
"4.3 Si la persona beneficiària té un grau de discapacitat reconegut i assisteix a un servei de centre de dia d'atenció especialitzada o a un servei de centre ocupacional, aquests serveis sempre es consideraran prestació principal
"4.4 Si la prestació no principal o secundària és una prestació econòmica, la limitació consisteix en una reducció de com a mínim el 50% de l'import final que s'obté després d'aplicar l'Ordre ASC/433/2007, de 23 de novembre.
"4.5 Si, excepcionalment, la prestació no principal o secundària és una prestació de servei, les limitacions d'intensitat són les següents:
"El servei de centre de dia és compatible amb el servei d'ajuda a domicili, la intensitat del qual queda limitada d'acord amb el grau i nivell de dependència de la persona.
"b) Prestació econòmica vinculada al servei d'ajuda domiciliària i serveis de centre de dia.
"La limitació s'aplica sobre el servei del centre de dia, la intensitat del qual queda reduïda a mitja jornada si assisteix a la totalitat de les estades mensuals o a jornada completa si assisteix a la meitat de les estades mensuals.
"c) Prestació econòmica per vetllador no professional i servei de centre de dia.
"La limitació s'aplica sobre el servei del centre de dia, la intensitat del qual queda reduïda a mitja jornada si assisteix a la totalitat de les estades mensuals o a jornada complerta si assisteix a la meitat de les estades mensuals.
"d) Servei de centre de dia i servei de llar-residència per a persones amb situació de dependència menors de 65 anys.
"Els serveis indicats són compatibles, sempre que el servei de llar-residència no disposi d'un règim d'atenció de 24 hores.
"e) Prestació econòmica vinculada al servei de centre de dia i servei d'ajuda a domicili.
"f) Prestació econòmica per vetllador no professional i servei d'ajuda a domicili.
"g) Prestació econòmica d'assistència personal de suport en l'acompanyament a activitats laborals, ocupacionals i/o formatives i servei d'ajuda a domicili.
"4.6 La prestació del servei del centre de dia o del servei de centre de dia d'atenció especialitzada o dels serveis de centres ocupacionals i la prestació econòmica d'assistència personal de suport en l'acompanyament a activitats laborals, ocupacionals i/o formatives, són compatibles si el centre diürn realitza activitats de teràpia ocupacional o d'inserció laboral.
En cap cas es podrà considerar els serveis de centres diürns com a prestació secundària.
"4.8 L'òrgan competent podrà reduir o suprimir les limitacions indicades en els apartats 3, 4, 5 i 6 d'aquest article en casos excepcionals, amb l'informe previ de l'òrgan encarregat d'elaborar la proposta de PIA.
"4.9 Les prestacions econòmiques del SCAAD tenen un import mínim garantit.
Es garantirà el 25% de l'import de la prestació econòmica que li correspondria a la persona beneficiària d'acord amb el seu grau i nivell quan aquesta persona rebi una prestació d'anàloga naturalesa regulada en l'article 31 de la Llei 39/2006, de 14 de desembre.
Aquest import mínim garantit s'establirà només per a les persones beneficiàries la capacitat econòmica de les quals estigui situada entre 0 i 2,5 vegades l'IRSC i l'import a percebre estigui comprés entre 0 i el 25% de la prestació econòmica."
Procediments en tràmit en la data d'entrada en vigor d'aquesta Ordre
Aquesta Ordre s'aplicarà en tots els procediments d'elaboració del Programa Individual d'Atenció (PIA) que no estiguin resolts en la data de la seva entrada en vigor.
Revisió de programes individuals d'atenció resolts
L'òrgan competent podrà revisar d'ofici, o a instància de la persona amb dependència o persona representant legal, els programes individuals d'atenció resolts abans de l'entrada en vigor d'aquesta Ordre.
Aplicació progressiva de l'ordre
La prestació de servei de l'assistència personal per a les persones amb reconeixement de dependència de grau I serà d'aplicació a partir de l'1 de gener de 2011.
Queda derogada l'Ordre ASC/344/2008, de 14 de juliol, per la qual es regula la prestació econòmica d'assistència personal i s'amplia al nivell de protecció del Sistema Català d'Autonomia i Atenció a la Dependència (SCAAD).
Dret d'accés i efectivitat del servei
En les sol·licituds presentades a partir de l'entrada en vigor d'aquesta ordre, el dret d'accés a la prestació d'assistència personal es generarà a partir de la data de la resolució en la qual es reconegui la prestació a la persona beneficiària, si el servei ja s'està prestant, o bé des de la data d'inici de la prestació del servei, si és posterior a la data de la resolució.
Si no s'ha notificat resolució expressa en el termini de sis mesos des de la sol·licitud, el dret d'accés a la prestació que, si escau, fos reconeguda, es generarà des de l'endemà del compliment del termini màxim indicat, si el servei ja s'està prestant, o bé des de la data d'inici de la prestació del servei, si és posterior a la data de compliment del termini màxim indicat.
Aquesta Ordre entrarà en vigor l'endemà de la seva publicació al Diari Oficial de la Generalitat de Catalunya (DOGC).
Barcelona, 28 de setembre de 2010